## Uredba o osnivanju Zavoda za telemedicinu

### NN 120/2005 (12.10.2005.), Uredba o osnivanju Zavoda za telemedicinu

# VLADA REPUBLIKE HRVATSKE

**2209**

Na temelju članka 12. stavka 2. Zakona o
ustanovama (»Narod­ne novine«, br. 76/93, 29/97 i
47/99), Vlada Republike Hrvatske je na sjednici održanoj 6. listopada 2005.
godine donijela

## UREDBU

### O OSNIVANJU ZAVODA ZA TELEMEDICINU

Članak 1.

Ovom Uredbom osniva se Zavod za telemedicinu (u
daljnjem tekstu: Zavod) kao javna ustanova, te se uređuje djelatnost,
ustrojstvo, prava i obveze Zavoda.

Članak 2.

(1) Djelatnost Zavoda jest promicanje primjene novih
tehnika i tehnologija u dijagnostici i liječenju na daljinu u Republici
Hrvatskoj.

(2) U obavljanju djelatnosti iz stavka 1. ovog
članka Zavod:

– organizira primjenu informatičkih i
telekomunikacijskih tehnologija u razmjeni podataka na daljinu u cilju
olakšanog pružanja zdravstvene zaštite,

– organizira uvođenje telemedicinskih sustava u
zdravstveni sustav Republike Hrvatske,

– potiče civilno-vojnu suradnju na području
telemedicine,

– koordinira aktivnosti vezane uz
tehničko-tehnološki razvoj telemedicinske infrastrukture,

– cjelovito i sustavno prati i primjenjuje
razvojne direktive i tehnologije u području telemedicine,

– postavlja mjerila uspješnosti, sustav
kontrole, korekcije i elaboriranja instrumenata izvrsnosti sustava koji će
implementirati i dalje razvijati telemedicinu u Republici Hrvatskoj,

– organizira znanstvenostručne i promidžbene
aktivnosti vezane uz primjenu telemedicine,

– daje prijedloge i stručna mišljenja kod
pripreme propisa koji imaju utjecaj na razvoj telemedicine u Republici Hrvatskoj,

– surađuje sa Središnjim državnim uredom za
e-Hrvatsku na međuresornoj aktivnosti na području telemedicine u Republici
Hrvatskoj,

– surađuje s međunarodnim subjektima na području
telemedicine,

– obavlja i druge djelatnosti kojima ostvaruje
cilj osnivanja, u skladu sa zakonom.

Članak 3.

(1) Osnivač Zavoda je Republika Hrvatska, a
osnivačka prava i dužnosti u ime osnivača obavlja Vlada Republike Hrvatske.

(2) Zavod ima svojstvo pravne osobe i upisuje se
u sudski registar.

(3) Sjedište Zavoda je u Zagrebu, Ksaver 200a.

Članak 4.

(1) Unutarnje ustrojstvo, obavljanje djelatnosti
Zavoda, te drugi uvjeti poslovanja Zavoda uređuju se Statutom Zavoda.

(2) Statut Zavoda donosi Upravno vijeće uz
suglasnost osnivača.

Članak 5.

(1) Zavod stječe sredstva za obavljanje svoje
djelatnosti iz državnog proračuna i iz vlastitih prihoda, te drugih izvora u
skladu sa zakonom.

(2) Za osnivanje i početak rada Zavoda
osiguravaju se sredstva u državnom proračunu Republike Hrvatske.

Članak 6.

Tijela Zavoda su: Upravno vijeće i ravnatelj
Zavoda.

Članak 7.

(1) Zavodom upravlja Upravno vijeće koje ima
predsjednika i četiri člana.

(2) U Upravno vijeće imenuju se:

– tri predstavnika Ministarstva zdravstva i
socijalne skrbi,

– jedna osoba sa znanstveno-nastavnim zvanjem na
području medicine,

– jedna osoba sa znanstveno-nastavnim zvanjem na
području elektronike i računarstva.

(3) Predsjednika i članove Upravnog vijeća
imenuje i razrješava Vlada Republike Hrvatske na razdoblje od četiri godine, a
na prijedlog ministra nadležnog za zdravstvo.

(4) Upravno vijeće donosi program rada i razvoja
Zavoda, nadzire njihovo izvršavanje, odlučuje o financijskom planu i godišnjem
obračunu, predlaže Vladi Republike Hrvatske promjenu ili proširenje
djelatnosti, donosi Statut i druge opće akte, daje Vladi Republike Hrvatske i
ravnatelju Zavoda prijedloge i mišljenja o pojedinim pitanjima, te donosi
odluke i obavlja druge poslove određene zakonom, ovom Uredbom i Statutom
Zavoda.

(5) Način donošenja odluka Upravnog vijeća i
druga pitanja u vezi s radom Upravnog vijeća uređuju se Statutom Zavoda.

Članak 8.

(1) Zavod zastupa i predstavlja ravnatelj.

(2) Ravnatelja imenuje i razrješava Vlada
Republike Hrvatske na vrijeme od četiri godine, a na prijedlog ministra
nadležnog za zdravstvo.

Članak 9.

Ravnatelj:

– vodi rad i poslovanje Zavoda,

– predlaže Upravnom vijeću program rada,
financijski plan, godišnji obračun, godišnji izvještaj o radu i poslovanju
Zavoda, te opće akte Zavoda,

– odlučuje o stjecanju, otuđenju ili opterećenju
nekretnina i druge imovine, odnosno sklapanju drugog pravnog posla, ako
vrijednost pojedinačnog ugovora ne prelazi iznos od 200.000,00 kuna,

– odlučuje, uz suglasnost Upravnog vijeća, o
stjecanju, otuđenju ili opterećenju nekretnina i druge imovine, odnosno
sklapanju drugog pravnog posla, ako vrijednost pojedinačnog ugovora prelazi
iznos od 200.000,00 kuna,

– sudjeluje u prikupljanju financijske pomoći za
vanjsko financiranje Zavoda,

– obavlja i druge poslove u skladu sa zakonom i
ovom Ured­bom.

Članak 10.

Zavod ne može bez suglasnosti Vlade Republike
Hrvatske steći, opteretiti ili otuđiti nekretninu i drugu imovinu, odnosno
sklopiti drugi pravni posao, čija je vrijednost veća od 500.000,00 kuna.

Članak 11.

Zavod će koristiti svoja sredstva, uključivo i
dobit ostvarenu poslovanjem, isključivo za obavljanje i razvoj djelatnosti
Zavoda, sukladno ovoj Uredbi i Statutu Zavoda.

Članak 12.

(1) Zavod za obveze prema trećima odgovara
cijelom svojom imovinom. Osnivač solidarno i neograničeno odgovara za obveze
Zavoda.

(2) Gubici Zavoda pokrivaju se iz sredstava
Zavoda.

Članak 13.

(1) Rad Zavoda je javan.

(2) O javnosti rada Zavoda skrbi ravnatelj.

(3) Upravno vijeće obvezno je najmanje jedanput
godišnje podnijeti izvješće o radu Vladi Republike Hrvatske.

Članak 14.

(1) Vlada Republike Hrvatske imenovat će
privremenog ravnatelja Zavoda u roku 30 dana od dana stupanja na snagu ove
Uredbe.

(2) Privremeni ravnatelj obavit će poslove u
vezi s upisom Zavoda u sudski registar i organiziranja početka rada Zavoda.

(3) Mandat privremenog ravnatelja traje do
imenovanja ravnatelja Zavoda, ali ne dulje od godinu dana od dana stupanja na
snagu ove Uredbe.

Članak 15.

Zavod počinje s radom danom upisa u sudski
registar.

Članak 16.

Statut Zavoda donijet će Upravno vijeće u roku
30 dana od dana upisa u sudski registar.

Članak 17.

Ova Uredba stupa na snagu danom objave u
»Narodnim novinama«.

Klasa: 510-08/05-01/03

Urbroj: 5030108-05-1

Zagreb, 6. listopada 2005.

Predsjednik

**dr****. sc. Ivo Sanader**,
v. r.

Uredba, NN 120/2005-2209